Nuuskommentaar: Rassensitiwiteit oor wêreld aan die toeneem?Argieffoto (Foto: maxlkt, Pixabay) Gaan rassisme en rasbewustheid wêreldwyd onhoudbaar word? Navorsing oor die wêreld heen dui daarop dat dit wel die geval kan wees. Vlaandere is besig om die minste suiwer wit in Europa te word. Rusland se teen-aborsie-optrede het meer met die behoud van ’n wit meerderheid as moraliteit te make. Brittanje kry ’n deels Afro-Amerikaanse koninklike. Sekere kommentators ryg gereeld ’n skynbaar groeiende aantal Europese state uit wat maatreëls verskerp om nie deur vlugtelinge oorstroom te word wat die gemiddelde pigmentsamestelling kan verander nie. Dis maar enkele indrukke wat ’n nuusontleder gereeld in die oog spring wanneer hy daagliks die Europese nuus nagaan, of per toeval met ’n ander hoek daarop afkom. Om daaroor te skryf, is stellig erg politiek inkorrek. Reeds van ongeveer 2015 het die media begin wys op die talle “vreemdelinge” wat in Vlaandere woon. Meer as ’n miljoen was nie Belgiese burgers nie, en nog ’n groot aantal het dubbele burgerskap geniet. Die meeste was van Europese lande soos Nederland en Frankryk afkomstig, en ras word nêrens genoem nie, maar die volgende tabel hier wys reeds op die aanloop tot die probleem. Volgens die jongste migratie- en integratiemonitor, wat pas bekendgestel is, het Vlaandere se bevolking van 2006 tot nou met 260 000 tot 560 000 toegeneem. Die meeste is steeds van buurlande, maar die getalle uit byvoorbeeld Marokko, Indië en Algerië neem toe. Verskeie Vlaamse stede het meer “vreemde” inwoners as Vlaminge, met Baarle-Hertog soveel as 68%. Ras is nou pertinent ter sprake. Dit lyk of die kantelpunt nou nader kom. Dit is moeiliker om sin uit die stryd vir en teen aborsie in Rusland te maak. Daar is in ’n stadium (toe pres. Wladimir Poetin jare lank oor die kwessie kleigetrap het) ’n aanname dat hy téén aborsies gekant is. Hierin het hy die steun van die Ortodokse Kerk geniet. Verskeie Poetin-ondersteuners het dit gebruik as bewys dat Poetin ’n ware Christen is. Skynbaar sober berigte het egter aangedui dat Poetin se fokus eintlik op die wit, of egte, Russe gemik is. Die bevolkingsgroep se geboortesyfer het veral sedert die val van die Ystergordyn skerp afgeneem, terwyl ander volke wat deel van die Russiese Federasie is, en dikwels Moslem, se getalle toegeneem het. Poetin sou glo bang wees dat die “egte Russe” in die toekoms ’n minderheid in hul eie land kan word. Hy het egter onlangs sy steun aan aborsie toegesê. Onlangse bronne wat aandui dat rassisme internasionaal aan die toeneem is, is volop. Google bring ongeveer 42 bronne hieroor aan die lig. Die onderwerp kan nie net as politiek onkorrek beskou word nie, maar ’n ongemaklike waarheid waarvan kennis geneem moet word. ’n Belangrike voorvereiste is egter dat die kwessie aan die regte adres gerig moet word. Op die oomblik word AfriForum vanuit verskeie oorde gestriem weens sy oorsese veldtog om die kwessie van plaasmoorde en grondgryp in SA onder die wêreld se aandag te bring. Maar kyk van wie die meeste van die kritiek kom, en dit lewer ’n bonte verskeidenheid op van mense, swart en wit, wat gereeld groot lawaai maak oor rassisme, maar al te dikwels self agter die deur staan. Iemand moet baie, baie eensydig na die rassekwessie kyk om nie te besef dat die regering se optrede en reaksie hierop nie op ’n vorm van rassisme neerkom nie … maar die mishoop word bestyg en rassistiese beledigings rondgeslinger. Indien die navorsingstukke wat dui op ’n globale toename in rassisme korrek is, is die kanse dat dié toename Suid-Afrika nie ook gaan affekteer nie, gegewe die regering se optrede, bitterlik skraal. Dis baie hartseer as in ag geneem kan word dat Suid-Afrika oor die jare die “papiere” van kundigheid, asook ondervinding, opgebou het om deel van die globale oplossing te wees, en nie ’n drywer om die probleem aan te wakker nie.